
Versenyautó-csonkállvány strukturális felépítésének optimalizálása

A dolgozatomban az egyetemi Formula Student csapat versenyautójának egyik futómű alkatrészét, a csonkállványt vetettem alá különböző fejlesztési módszereknek. A kiinduló test 6061-es Alumínium ötvözetű anyagból lett tervezve, tömege 530 gramm volt. Célként a csonkállvány tömeg- és strukturális felépítésének optimalizálását tűztem ki, melyet két különböző módszerrel hajtottam végre: generatív tervezéssel és topológiai optimalizációval. Az újratervezéseket FUSION 360 és ANSYS programok segítségével végeztem. Eredményeimet végeselem szimuláció segítségével ellenőriztem, majd hasonlítottam össze egymással és a kiinduló test tulajdonságaival. Ehhez az INVENTOR PROFESSIONAL és ANSYS program strukturális végeselem szimulációit használtam. A maximális részletesség, mellyel a szimulációikat le tudtam futtatni megközelítőleg 50000 elemszám volt. Az újratervezéseket és végeselem szimulációkat a csonkállványt érő erőhatások (keréktalpponti- és fékezési erők), valamint a test bekötési pontjai ismeretében végeztem.
Összességében mindkettő újratervezett csonkállványnál javulást értem el a tömeget illetően. Generatív tervezéssel (AI által felügyelt tervezési, iterálási folyamat) egy titán ötvözetből készült geometriát sikerült létrehozni. Ennek a csonkállvány-kialakításnak a tömegét 327 grammig sikerült leredukálni. Topológiai optimalizáció, azon belül alakoptimalizálás (kiinduló testből a felesleges geometria eltüntetése) segítségével 428 grammig sikerült lecsökkenteni az értékeket. Optimalizálás során sikerült elérnem, hogy a tömegcsökkentés ellenére radikálisan ne csökkenjen a csonkállványok felépítésének strukturális szilárdsága. Ezzel megőrizve, esetleg növelve a használat biztonságosságát.
A generatív tervezésnél, habár olyan formavilággal dolgozhatunk, mellyel fel tudjuk hívni járműtervezésünk módjára a figyelmet, sajnos ez a fajta tervezési módszer véleményem szerint még nem kiforrott. Ezt erősíti a generatív test végeselem szimulációim során feltárt alakhiba is. A topológiai optimalizációval megalkotott geometria sokkal kedvezőbb deformációs értékekkel rendelkezik, mint a generatív tervezéssel készült geometria. Ennél a módszernél sikerült megőrizni a 0,2 mm-hez közeli deformációs értékeket. Ez a mesterséges intelligencia által felügyelt tervezésnél meghaladta az 1 mm-t.
A generatív tervezés és az alakoptimalizálás során olyan tapasztalatokra tehettem szert, melyeket később hasznosítani tudok alkatrésztervezéssel kapcsolatban.



